| "Within You Without You"The Beatles |
| --- |
| Kappaleen "Within You Without You" kansikuva |
| Meksikossa vuonna 1972 julkaistu EP-levy. |
| Kappaleen tiedot |
|  Albumilta | *Sgt. Pepper’s Lonely Hearts Club Band* |
|  Äänitetty  | 15. ja 22. maaliskuuta sekä 3. ja 4. huhtikuuta 1967 |
|  Julkaistu | 1. kesäkuuta 1967 |
|  Tekijä(t) | George Harrison |
|  Tuottaja(t) | George Martin |
|  Kesto | 05.03 |
|  Levy-yhtiö | Yhdistynyt kuningaskunta Parlophone  Yhdysvallat Capitol |
| *Sgt. Pepper’s Lonely Hearts Club Bandin* muut kappaleet |
| "Being for the Benefit of Mr. Kite!"7. | "Within You Without You"8. | "When I’m Sixty-Four"9. |

**Within You Without You** on George Harrisonin kirjoittama ja The Beatles -yhtyeen julkaisema musiikkikappale sen vuonna 1967 ilmestyneeltä albumilta *Sgt. Pepper’s Lonely Hearts Club Band*. Se on levyn kahdeksas raita ja ainoa, jonka on kirjoittanut joku muu kuin John Lennon tai Paul McCartney. Se valmistui albumin kappaleista viimeisenä.

Kappale sisältää vahvoja vaikutteita intialaisesta musiikista. Siinä kuullaan lukuisia intialaisia soittimia, kuten sitaria ja tamburaa. Harrison on ainoa kappaleessa soittava Beatles-jäsen, muut ovat vierailevia muusikoita. Lennon piti kappaletta eräänä Harrisonin parhaista.

"Within You Without You" oli Harrisonin järjestyksessään toinen intialaistyylinen kappale, ensimmäinen oli *Revolver*-albumilla julkaistu "Love You To".

Laulun synty
------------

Kappaleen synty ajoittuu helmikuun loppuun 1967, jolloin Harrison vieraili ystävänsä Klaus Voormannin luona. Päivällisen ja kannabiksenpolton jälkeen Harrison kirjoitti "Within You Without Youn" Voormanin harmonilla. Laulu perustui erääseen Harrisonille sitarinsoittoa opettaneen Ravi Shankarin kappaleeseen. Kyseinen kappale oli puolen tunnin mittainen, mutta Harrison lyhensi sen hieman yli kuuteen minuuttiin. "Within You Without Youn" lopulliseksi pituudeksi tuli editoinnin jälkeen hieman yli viisi minuuttia.

Harrison kaavaili kappaleen länsimaiseksi muunnelmaksi perinteisestä intialaisesta ragasta. Hän kirjoitti kappaleen kolmeen erilliseen osaan, jotka oli tarkoitus äänittää erikseen.

Alun perin Harrison työsti albumille kappaletta "Only a Northern Song". Se äänitettiin 13. ja 14. helmikuuta, mutta tuottaja George Martin ei ollut siihen tyytyväinen, joten hän kehotti Harrisonia tekemään paremman kappaleen. "Only a Northern Song" julkaistiin lopulta vuoden 1969 alussa *Yellow Submarine* -soundtrack-albumilla.

Äänitys
-------

Kappale äänitettiin EMI Studiosin kakkosstudiossa Lontoossa keskiviikkona 15. maaliskuuta. George Harrisonin ja tamburaa soittaneen Neil Aspinallin lisäksi kappaleessa esiintyi useita Asian Music Circle -yhdistyksestä palkattuja muusikoita, joiden henkilöllisyys ei ole tiedossa. Vaikka Harrison oli aikeissa äänittää kappaleen kolmessa erillisessä osassa, pohjaraita saatiin valmiiksi vain yhdellä otolla. Tamburat tulivat ensimmäiselle raidalle, raidalle kaksi laitettiin tabla ja swarmandal, neljännelle raidalle puolestaan päämelodiaa soittava dilruba.

Studiossa oli läsnä myös Peter Blake, jonka tehtäväksi oli annettu *Sgt. Pepper’s Lonely Hearts Club Band* -albumin kansitaiteen tekeminen:

> »George (Harrison) oli siellä (studiossa) joidenkin intialaisten muusikoiden kanssa, ja heillä oli matto lattialla ja suitsuke paloi. George oli todella miellyttävä – hän on aina ollut todella kiltti ja miellyttävä – ja hän nousi ylös, toivotti meidät tervetulleiksi ja tarjosi teetä. Me vain istuimme ja katsoimme pari tuntia. Se oli lumoavaa, historiallista aikaa.»   
> (Peter Blake.)
> 
> 

Kappaleen työstämistä jatkettiin 22. maaliskuuta, jolloin 15. maaliskuuta tehdyn nauhoituksen kolmannelle raidalle lisättiin kaksi ylimääräistä dilrubaa. Niitä soitti sessiomuusikko, jonka henkillölisyyttä ei tiedetä. Nauhuri pyöri 52½ kierroksen nopeudella tavanomaisen 50 sijaan, mikä hidasti sävelkorkeutta. Samassa sessiossa tehtiin myös pelkistetty miksaus, jossa dilrubat siirrettiin toiselle ja loput soittimet ensimmäiselle raidalle. Lopuksi tehtiin monomiksaus demoa varten.

3. huhtikuuta nauhan kolmannelle raidalle lisättiin George Martinin ohjaamat kahdeksan viulua ja kolme selloa. Tämä sessio järjestettiin poikkeuksellisesti ykkösstudiossa. Kappale työstettiin loppuun 4. huhtikuuta, jolloin kakkosstudion tarkkaamossa tehtiin lopulliset miksaukset. Monomiksauksen tekeminen oli aloitettu jo edellisenä päivänä.

"Within You Without You" valmistui albumin kappaleista viimeisenä.

### Kokoonpano

* George Harrison – laulu, akustinen rytmikitara (Gibson J160E), sitar, tambura

* Joukko aasialaisia muusikoita – dilrubat, swarmandal, tabla, tambura
* Neil Aspinall – tambura
* Eric Gruenberg, Alan Loveday, Julien Gaillard, Paul Scherman, Ralph Elman, David Wolfsthal, Jack Rothstein, Jack Greene – viulut
* Reginald Kilbey, Allen Ford, Peter Beavan – sellot

* Geoff Emerick – äänittäjä
* George Martin – tuottaja

Rakenne
-------

"Within You Without You" on intialaistyylinen kappale, ja se perustuu maan musiikille tyypilliseen tapaan bordunasävelelle. Kappale oli yhtyeen – ja Harrisonin – järjestyksessään toinen intialaisesta musiikista vaikutteita saanut laulu. Ensimmäinen oli "Love You To", joka ilmestyi vuonna 1966 albumilla *Revolver*.

Kappale on yhtyeen ainoa, joka koostuu vain yhdestä soinnusta. Se on myös ainoa, jossa Harrison on ainoa Beatles-jäsen.

"Within You Without You" päättyy naurunpurskahduksiin, jotka olivat peräisin studioiden kokoelmista. Kappaleen stereo- ja monoversioissa äänet ovat erilaiset.

Kappaleen tahtilaji on 4/4 ja sävellaji C# (modaalinen). Alun perin studiossa kappale soitettiin C:stä, mutta nauhaa nopeutettiin laulua nauhoittaessa.

Kappale etenee seuraavasti:

* Intro
* Säe
* Säe (kokonainen)
* Kertosäe
* Säe kahdesti (kokonainen)
* Instrumentaaliosuus
* Intro
* Säe (kokonainen)
* Kertosäe

Julkaisu
--------

"Within You Without You" ilmestyi 1. kesäkuuta 1967 albumin *Sgt. Pepper’s Lonely Hearts Band* kahdeksantena raitana. Yhdysvalloissa albumi ilmestyi päivää myöhemmin. Meksikossa julkaistiin vuonna 1972 *Within You Without You* -EP-levy, joka nimikappaleen lisäksi sisältää niin ikään George Harrisonin kirjoittamat Beatles-kappaleet "The Inner Light", "Love You To" ja "I Want to Tell You".

Sittemmin on julkaistu muitakin versioita. Yhtyeen vuonna 1996 julkaistulla *Anthology 2* -albumilla julkaistiin instrumentaaliversio. Kyseinen versio on myös pidempi ja tempoltaan alkuperäisjulkaisua hitaampi, koska se on miksattu alkuperäiseen toistonopeuteen. Samasta syystä sävellaji on C#:n sijaan C-duuri. *Sgt. Pepper’s Lonely Hearts Band* -albumista julkaistiin vuonna 2017 uusi remasteroitu versio, joka sisältää uusia miksauksia "Within You Without Yousta". Instrumentaalinen otto 1 on mukana albumin *2 CD Anniversary Editionilla*. Marraskuussa 2006 ilmestynyt albumi *Love* sisältää remix-kappaleen "Within You Without You/Tomorrow Never Knows".

The Beatles tai sen jäsenet eivät ole esittäneet kappaletta konserteissaan.

Lähteet
-------

1. 1 2 3  Within You Without You The Beatles Bible The Beatles Bible. Viitattu 13.7.2019.  (englanniksi)
2. 1 2  22 March 1967: Recording, mixing: Within You Without You The Beatles Bible The Beatles Bible. Viitattu 30.12.2012.  (englanniksi)
3. 1 2 3 4 5 6 7 8 9  The Beatles - Within You Without You - History and Information on the Beatles song Within You Without You Oldies Music at About.com.  Arkistoitu 21.1.2013. Viitattu 26.12.2012.  (englanniksi)
4. 1 2 3 4  15 March 1967: Recording: Within You Without You The Beatles Bible The Beatles Bible. Viitattu 30.12.2012.  (englanniksi)
5. ↑  15 March 1967: Recording: Within You Without You The Beatles Bible. Viitattu 30.12.2012.  (englanniksi)
6. ↑  Only A Northern Song The Beatles Bible The Beatles Bible. Viitattu 30.12.2012.  (englanniksi)
7. 1 2  3 April 1967: Recording, mixing: Within You Without You The Beatles Bible The Beatles Bible. Viitattu 2.1.2013.  (englanniksi)
8. ↑  Pollack, Alan W.: Alan W. Pollack's Notes on "Within You Without You" icce.rug.nl. Viitattu 30.12.2012.  (englanniksi)
9. ↑  Sgt Pepper's Lonely Hearts Club Band *Beatlesbible.com*. The Beatles Bible. Viitattu 14.7.2019.  (englanniksi)
10. ↑  Beatles discography: Mexico (3) *Beatlesbible.com*. Viitattu 19.7.2019.  (englanniksi)
11. 1 2  "Within You Without You" by The Beatles *Beatlesebooks.com*. Viitattu 14.7.2019.  (englanniksi)


|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
The Beatles |
| --- |
|  |
| * **John Lennon**
* **Paul McCartney**
* **George Harrison**
* **Ringo Starr**

* Stuart Sutcliffe
* Pete Best
* George Martin
 |
|  |
| Britannianstudioalbumit | * *Please Please Me*
* *With the Beatles*
* *A Hard Day’s Night*
* *Beatles for Sale*
* *Help!*
* *Rubber Soul*
* *Revolver*
* *Sgt. Pepper’s Lonely Hearts Club Band*
* *The Beatles*
* *Yellow Submarine*
* *Abbey Road*
* *Let It Be*
 |
|  |
| Yhdysvaltainstudioalbumit | * *Introducing... The Beatles*
* *Meet The Beatles!*
* *The Beatles’ Second Album*
* *A Hard Day’s Night*
* *Something New*
* *The Beatles’ Story*
* *Beatles ’65*
* *The Early Beatles*
* *Beatles VI*
* *Help!*
* *Rubber Soul*
* *Yesterday and Today*
* *Revolver*
* *Sgt. Pepper’s Lonely Hearts Club Band*
* *Magical Mystery Tour*
* *The Beatles*
* *Yellow Submarine*
* *Abbey Road*
* *Hey Jude*
* *Let It Be*
 |
|  |
| EP:eitä | * *Twist and Shout*
* *The Beatles’ Hits*
* *Long Tall Sally*
* *Magical Mystery Tour*
 |
|  |
| Kokoelmat | * *A Collection of Beatles Oldies (But Goldies)*
* *The Beatles 1962–1966*
* *The Beatles 1967–1970*
* *Rock ’n’ Roll Music*
* *The Beatles at the Hollywood Bowl*
* *Live! at the Star-Club in Hamburg, Germany; 1962*
* *Reel Music*
* *Love Songs*
* *The Beatles’ Ballads*
* *20 Greatest Hits*
* *Past Masters, Volume One*
* *Past Masters, Volume Two*
* *The Beatles Box Set*
* *Live at the BBC*
* *Anthology 1*
* *Anthology 2*
* *Anthology 3*
* *Yellow Submarine Songtrack*
* *1*
* *Let It Be... Naked*
* *The Capitol Albums, Volume 1*
* *The Capitol Albums, Volume 2*
* *Love*
* *The Beatles Stereo Box Set*
* *The Beatles in Mono*
* *Tomorrow Never Knows*
 |

 |